欲於舊州石橋作偶浯臺以備遊覽先爲五言
作者：劉敞
朝代：宋

paragraphs: 河決鉅野溢，此時吾山平。
百川會兩澤，千里圍孤城。
桑野就蕪漫，石橋尚峥嶸。
往往有白鶴，飛来羣悲鳴。
我欲覽風土，因之省民耕。
誰能同我樂，誰肯從我行。
楚人哀江南，倚沼而畦瀛。
臨高誦斯語，正復傷人情。
當築十丈臺，偶浯爲之名。
上可容宴豆，下堪列旆旌。
棹歌出中流，簫鼓會前楹。
浮雲来東山，落日隱北溟。
此樂或難忘，請公爲我評。